Papersnake/gushiwen huggingface dataset:
席上信笔六首
李弥逊（宋代）

花神不管勒花风，开尽深红到浅红。
未放游人偷眼看，已惊红雨乱濛濛。
广漠亭二首和陈宪益之旧韵
程公许（宋代）

万峰银雪排天险，千里封沟譬蜀都。
尽揖污灵趋几席，始敌国相妙规模。
尽同典午深衣乐，褊笑荆文纸阁糊。
元何风流如可问，群贤登用长良图。
吊柳司马祠二首 其一
邓云霄（明代）

长沙卑湿贾生悲，司马投荒远过之。万里瘴乡怜逐客，千秋风过是吾师。

愚溪草长无遗宅，钴鉧潭空有断碑。愁作招魂裁楚调，浅斟明水荐江蓠。
过梨岭作
胡仲弓（宋代）

山头日正焚，山脚雨纷纷。
石罅疑无地，树身常出云。
神灵香不断，天近路平分。
星斗迫人句，晚唐诗亦云。
惜春令
杜安世（宋代）

春梦无凭犹懒起。银烛尽、画帘低垂。小庭杨柳黄金翠，桃脸两三枝。

妆阁慵梳洗。闷无绪、玉箫抛掷。絮飘纷纷人疏远，空对日迟迟。
次韵酬宋伯潜三首
廖行之（宋代）

百拙无堪不自强，身谋犹得学黄香。
青衫良助君衣彩，圆凿何嫌我枘方。
旧雨故人相得甚，浮云苍狗可怜忙。
从君更许闻诗律，唤醒风骚起夜郎。
奉陪王贻上登八境台次元韵 其一
丁炜（清代）

积年难晤面，今日共登台。诗看前人咏，樽因我辈开。

霜鸿依泽集，星使泛槎来。极目江天外，风烟蔽草莱。
层楼 其二
李叔与（宋代）

台城胜概得同游，烂醉西风药玉舟。目送归云天一角，教人生怕上层楼。
鹅翎山
甘同叔（宋代）

俗谓鹅翎未必然，娥英恐是古时传。
溪声流尽苍梧泪，斑竹林中闻杜鹃。
与苏州守十诗以兵卫森画戟燕寝凝清香为韵
周麟之（宋代）

相门旧列名臣传，挺挺遗风眼中见。
远览初褰贾父帷，仁风已满袁宏扇。
坐看诏玺天边来，袖章入对金銮殿。
好追乐事醉升平，日奉宸游玉津宴。
题东林饯别图
伦以诜（明代）

美人家住增江曲，丛桂森森绕草堂。若土天高先得月，扶桑地远易逢场。

谈玄日过杨雄宅，举酒时斟杜子觞。江海未应忧魏阙，东华曾挹软尘香。
赐游西苑诗
杨荣（明代）

南薰淡荡微雨晴，时当首夏天气清。苑中风景最佳丽，喜见万物皆敷荣。

诏赐公卿暂行乐，乘马肩舆各恭恪。入门步履不敢驰，遥望琼峰翠如削。

须臾中贵传宣来，先向池上看崔巍。长桥如虹跨碧水，波光荡漾无纤埃。

宝殿玲珑耸金碧，盘龙舞凤何煇赫。近阶古柏凌雪霜，夹道苍松翠千尺。

池有游鱼圃有蔬，绛桃丹杏如珊瑚。常时采摘奉圣母，青春几度来銮舆。

细柳新蒲满洲渚，辇路逶迤到清暑。雕阑玉槛胜蓬莱，芝草琅玕似玄圃。

中有宝阁环金扉，圣慈暇逸时游兹。千花冥濛溢香露，瑞日照耀生光辉。

相将优游陟华巘，磴道盘空应百转。巉岩怪石虎豹蹲，岁久含滋多碧藓。

方壶瀛洲峙两亭，玉虹金露何峥嵘。空中忽听玉笙响，万壑遥度松风声。

跻攀绝顶意忘倦，忽到丹霄广寒殿。恍觉台高爽气多，更看天近祥云见。

壮哉此景天下奇，此身何幸亲见之。天恩旷荡锡宴乐，玉酒满酌黄金卮。

圣皇仁明尽诚孝，四海生民安德教。微臣欣得预兹游，际遇升平何以报。

瞻依日月拜九天，寸心感激惟惓惓。永歌天保廑祝颂，圣寿皇图万万年。
昌甫同汎舟归宿涧房
韩淲（宋代）

山阴溪曲古何年，今日南豅棹复旋。夹岸暖风吹麦秀，钓竿清浪出鱼鲜。

诸儿挈饮能迎劳，耆旧谈围信解悬。放溜归来月初夜，林间应独与翁便。
八月十一日晨兴三首
张耒（宋代）

端居岁已晏，杖履亦萧然。
云露窗前日，秋明树外天。
大江寒欲落，诸岭霁逾鲜。
白首无聊剧，昏昏只醉眠。
桃源忆故人 寄谭刘郝三师友
马钰（金朝）

谭凤刘郝云霞友。自在逍遥闲走。兴尽好归陕右。共话无中有。常清常净常无漏。便觉虎龙交媾。个内不神神秀。得饮长生酒。
拟陆士龙为顾彦先赠妇往返四首次原韵 其四
顾瑗（清代）

星辰烂繁辉，云霞发奇观。弱柳媚朝曦，芳葩摇春晏。

京洛何煌煌，都人自粲粲。凤柱戛鸣筝，鹍弦起清弹。

联娟约修眉，跌宕攘皓腕。自非秉金坚，畴能导冰散。

遥想艳阳辰，笑语切河汉。闷瞀守深闼，对镜独铭赞。

蓬首孰为容，铅华几日焕。无倚蕙兰芳，忍弃菅蒯贱。
次韵秦少游学士 其二
释道潜（宋代）

漠漠云披岫，班斑雨弄晴。横江舟一叶，注目使人惊。
自子陵市寻路入游泉三首
项安世（宋代）

去年雨宿严陵市，咫尺风烟隔上泉。
今日山神方信我，不将尘土到渠边。
新晴
陆游（宋代）

挂冠湖上遂吾初，扪腹消摇适有余。
羹煮野蔬元足味，屋茨生草亦安居。
市垆分熟通赊酒，邻舍情深许借驴。
更喜新晴满窗日，签题重整一床书。
和徐季功舒蕲道中二十首
王之道（宋代）

拍溪春水鸭头青，溪上哦诗醉眼醒。
不见梅花寒蘸影，野桃山杏自娉婷。
次韵丹霞录示罗畴老唱和诗四首 其一 和古风
李纲（宋代）

快哉善知识，能以种种喻。我今亦乐说，渐修与顿悟。

顿如草木亦，荄核已完具。又如大明镜，色像悉陈露。

渐如鸡哺雏，羽翼劳覆护。又如苗成实，非一朝夕故。

邈然孤峰顶，邂逅适相遇。历历亲见之，非是梦而寤。

却来共谈说，妙契那复遌。精勤假修习，即得无生趣。

清净摩尼珠，初无尘垢污。圆成一滴水，岂殊千里霔。

妙药须对治，能起膏肓痼。欲观皎日轮，当去漫天雾。

铁轮顶上旋，不复有惊怖。劫火洞燃时，自有安身处。

了兹一大事，馀外复何顾。庭前柏树子，古庙香炉去。

孤云与独鹤，何往不可寓。返观生死海，便是涅槃路。

普化示全身，达磨携只屦。證道坐菩提，降魔成露布。

乃知费千谈，不若行一步。丹霞真道人，愿力极坚固。

眼从慧中得，法乃佛亲付。疋马与单枪，纵横自驰骛。

愿见缘未合，临风增景慕。何以写予怀，继此龙津句。
治圃
韩维（宋代）

久雨地气泄，百草日以滋。
勃然翳我圃，积茀不可治。
遂信萧艾质，唐突兰蕙姿。
鸿鹄不肯下，跳蛙恃而嘻。
长林困缠绕，萝蔓郁四垂。
青云避蒙密，白日为蔽亏。
久与人迹绝，阴有物怪窥。
涉米月既仲，薙人事芟夷。
援斧一挥拂，榛芜为之披。
俯怜蚁穴乱，坐听虫响移。
濯濯行树色，涓涓佳菊枝。
凉风自西来，众叶光参差。
墙堵豁已云，南亭见华榱。
却下走直道，无复蛇{尴监换虫}疑。
维此峙嘉堋，饮射之所施。
循玩失前秽，放怀得新怡。
如昔汉初定，礼法坏不支。
叔孙划秦弊，树茅绝其仪。
皇皇天子庭，一旦罗尊卑。
表位肃以整，衣冠纷陆离。
圃也不足道，拔邪亦由斯。
作诗轼永歌，愤涕下交颐。
答詹柔尊
刘子壮（明代）

醉君江上阁，风雨闇然春。忽作十年别，几成异世人。

得书如面见，赠句以情申。遥羡湖烟里，能于鱼鸟亲。
失调名
孙惟信（宋代）

寿花戴了。山童问、华庚多少。待瞒来、又怕旁人笑。况戒腊、淳熙可考。大衍之用恰恰好。学易後、尚一年小。谢屐唐衣眉山帽。薰风送下蓬岛。生巧。吕翁昨夜锺离早。又曾参、两个先生道。又也曾偷桃啖枣。百屋堆钱都不要。更不要、衮衣茸纛。但要酒星花星照。鹘笑到老。
观海生诗为临海令作
杨士奇（明代）

作县临东海，当年眺览中。水云连浩渺，心境合昭融。

已惬观澜趣，还思作楫功。有才终利涉，非比望洋同。
景德以后祀五方帝十六首
佚名（隋代）

象分离位，德配炎精。
景风协律，化神含生。
百嘉茂育，仍顺高明。
神无常享，享于克诚。
送梵才辰吉还天台
宋祁（宋代）

归祴卷兰芽，城标拂曙霞。
溪行鸥避锡，冉供马衔花。
翠柰经园密，苍莓渡彴斜。
暮云他日合，相望在天涯。
酬黄朝议 其一
刘攽（宋代）

自无筹略预材难，非有文华聚笔端。涉历羊肠迷坦坦，穿联鱼目愧珊珊。

岳猿听久堪头白，林实尝来厌齿酸。葵藿倾心由物性，日边依约见长安。
送胡学士赴益州漕
宋祁（宋代）

帝念西南重，频年辍俊翘。
还临二星野，催驾一封轺。
地出褒中险，梯连剑外遥。
蹲鸱蔽川沃，流马饷军饶。
檄去方移蜀，书成遂荐谯。
客橙薰露夕，官锦濯霞朝。
卓市醪华美，渝僮舞势趫。
省兰聊罢幄，亭柳重攀條。
烦使资游刃，归怀极本朝。
前知宣布曲，即日遍欢谣。
相和歌辞。度关山
李端（唐代）

雁塞日初晴，胡关雪复平。危竿缘广漠，古窦傍长城。

拔剑金星出，弯弧玉羽鸣。谁知系虏者，贾谊是书生。
三和二首
刘克庄（宋代）

身叠三绵凛似冬，老农不与壮丁同。
饮泉吏鲜能清白，濒海民丁有赤穷。
晴雨幽人曾候鹳，水风闽囝亦占虹。
汉家非有公私积，亨大毋庸说豫丰。
病中谢陆和夫馈药
唐桂芳（明代）

微暑不知夏，好风生层波。如何草径塞，返关养沉痾。

故人倏相草，感激良已多。手持千金剂，荡涤气未和。

须臾奏神效，勃勃衰颜酡。小儿强扶出，一鸟鸣岩阿。

平生精进念，功名敛一蓑。未虞即溘死，瘦骨高嵯峨。

明朝入城市，白日尘满靴。松根茯苓熟，早晚重来过。
暮春
王镃（宋代）

渡头步石巳平沉，三月溪流处处新。
柳絮飘零游子梦，草花清净道人心。
只消贫有诗传世，不要狂思药化金。
一片夕阳天共远，鹃声相应隔山林。
讲武城
范成大（宋代）

阿瞒虓武盖刘孙，千古还将鬼蜮论。
纵有周遭遗堞在，不如鱼复阵图尊。
冬至孟春孟夏季秋四祀上公摄事七首
佚名（隋代）

簠簋既陈，吉蠲登虎。
洗心防邪，肃祗祭典。
陟降惟寅，笾豆有践。
百福咸宜，淳耀丕顕。
如梦令 闻禅有感
荣光世（清代）

忆昔旅怀烦扰，怕听蝉鸣林筱。今岁早催凉，切莫更催日皎。

可晓，可晓，窗外一声知了。
劝农口号十首 其五
许及之（宋代）

五劝农家劝善良，冒耕逃绝更思量。官司既许从今首，好与儿孙做久长。
送蒋德瞻节推
翁卷（宋代）

八百里重湖，长涵太古波。
君山云出少，梦泽雨来多。
才子今方去，名楼必屡过。
楚辞休要学，易得怨伤和。
湖山杂赋五首 其四
陆游（宋代）

不到梅山二十霜，望中常似隔他乡。一杯罂粟纱灯下，最忆初寒宿上方。
偶成
曹彦约（宋代）

谁省吾心即是仁，荷他先哲为人深。
发明立了犹疑在，更问如何是本心。
嘲蝉
韩驹（宋代）

资身惟朽壤，得意只繁阴。浪自声凄急，人谁听汝音。
平山
洪咨夔（宋代）

放脚氛埃表，搔头广莫间。
淮分三代水，江护六朝山。
落日苍烟起，秋风白鸟还。
欧韩呼不起，髀满鬓毛斑。
寄赵德行
戴复古（宋代）

平生幸甚识诸公，未免归为田舍翁。
诗稿敢求经御览，客身自笑坐天穷。
肯将钓手遮西日，独耸吟肩诉北风。
枉使西山有遗恨，不能置我玉堂中。
叔父朝请挽诗二首 其二
刘一止（宋代）

四纪儒林誉，谈经我一门。那知诗礼学，晚失父师尊。

阡陌南阳旧，松杉厚夜温。心摧寒日落，泪尽晚云昏。
厌虫
文同（宋代）

月出松坞明，露下莲塘清。
今宵好风色，独绕林下行。
百虫尔胡为，啧啧饶秋声。
求静不能得，我诗何由成。
游武昌
张耒（宋代）

一叶横江凌浩渺，李君见我迎门笑。
鹅黄初熟醅旋压，书室焚门地新扫。
淋漓歌笑不知夜，竹榻枕藉眠诸少。
老人被暖觉独晚，惊起东南日如烧。
四明陈子定爱客，生火寒厅邀我到。
盘殽门洁具俄顷，鲙斫寒鱼初出沼。
仲谋霸气久寂寞，元子亭基尚危峭。
荆榛荒梗上石磴，人物清江开野庙。
暮投明府快一饮，主意殷勤宾屡釂。
星河破碎归中夜，明日清淮理归棹。
王家园馆静人眼，挂壁于菟疑欲齩。
杀鸡为黍办仓卒，看画烹茶每醉饱。
还家闭门空寂历，胜境目前皆了了。
兹游可再谁汝啬，老懒似不能轻矫。
西山得霜瘦如削，萧寺峥嵘出粉筱。
幸于腰髀犹足使，与子凌寒恣游眺。
杂咏下 凌霄
洪适（宋代）

天借凭依便，云霄若可凌。莫教风拔木，却羡水飘萍。
兴化沙溪驿题壁
佚名（宋代）

沙溪祇是旧沙溪，今日重来路欲迷。独有暮鸦知我意，白云深处尽情啼。
次洞野十绝发老株塘 其三 经望宝山
霍韬（明代）

侬本山癯也爱山，爱山登陟度山关。玄猿白鹿欣迎骑，草碧苔苍舒啸闲。
北亭
杨冠卿（宋代）

北风无时休，荒山路绵绵。
老马被吹扬，却立不肯前。
我仆行且仆，竟日数里间。
悠然欲何适，正坐归无田。
秋夕
金墀（清代）

竹梢新月上，凉露一天清。人静花轻睡，香消酒半酲。

虫吟多叠韵，蝉歇带馀声。遥忆南飞雁，冲云第几程。
偈颂三十六首
释如珙（宋代）

三界心尽，即是涅槃。
山花红似锦，涧水湛如蓝。
寄何燕泉少宰 其二
林俊（明代）

帝宸方发曙，卿月下层霄。野色高低树，江声来去潮。

碧山容露冕，瘦鹤认风标。相忆回澜夜，渔歌第几桥。
寄阿谁
释函可（明代）

敝履曾将寄阿谁，平生端许阿谁知。破斋风雨三更话，乱世心肝万古期。

笔墨有神烈火劫，发肤无恙大江湄。巫闾白雪卮亭柳，遗老孤僧夜夜思。
留别释迦院牡丹呈赵倅
苏轼（宋代）

春风小院却来时，壁间惟见使君诗。应问使君何处去，凭花说与春风知。

年年岁岁何穷已，花似今年人老矣。去年崔护若重来，前度刘郎在千里。
四绝呈周月湖
王奕（元代）

草带粘天只辨星，燧楼尽化作邮亭。
柳桥梅驿多来使，只寄山中养鹤经。
送梵才上人归天台
皇甫泌（宋代）

昔在童蒙岁，学礼暨诗书。
肃肃秉庭训，罔敢甯斯须。
积习将一纪，心目多勤劬。
本此修拙辞，阶之登仕途。
得以施所学，闻者谓之迂。
吾道固未行，或嗤为腐儒。
腐诚如所云，儒非吾敢居。
时英贱民政，亦诮官之麄。
嘉言屡治勗，周旋画伟谟。
胡不事章句，清贵无加于。
我闻今学者，为人不自图。
六朝文物壅，化源由是枯。
华文愧不能，迷深甘守株。
古人不得见，临风重欷嘘。
福昌杂咏五首
张耒（宋代）

满目凄凉供客愁，断霞残照想沧洲。
风云萧瑟三川夜，星斗纵横万壑秋。
骑省衰迟空作赋，荆蛮留滞感登楼。
迷魂不待巫阳些，自有骚词继远游。
禅人请赞 其三
释咸杰（宋代）

在家不读书，行脚不参禅。随流闲打閧，掘地觅青天。

而今老矣方知悔，捏人痛处力加鞭。
次韵刘元煇元日
方回（元代）

九十日春已十日，清晨閒步小园中。
池痕欲涨去年水，柳色渐回东畔风。
砥道歌游全似梦，专槃生化本无穷。
阴晴寒暖频占相，世事唯宜岁事丰。
蝴蝶三首
徐夤（唐代）

不并难飞茧里蛾，有花芳处定经过。

天风相送轻飘去，却笑蜘蛛谩织罗。

苒苒双双拂画栏，佳人偷眼再三看。

莫欺翼短飞长近，试就花间扑已难。

栩栩无因系得他，野园荒径一何多。

不闻丝竹谁教舞，应仗流莺为唱歌。
陇西行
谢惠连（南北朝）

运有荣枯。
道有舒屈。
潜保黄裳。
显服朱黻。
谁能守静。
弃华辞荣。
穷谷是处。
考盘是营。
千金不回。
百代传名。
厥包者柚。
忘忧者萱。
何为有用。
自乖中原。
实摘柯摧。
叶殒条烦。
自芜湖江行至采石 其一
李纲（宋代）

万顷春江彻底清，天风不动镜泓澄。画船安稳摇空翠，疑在琉璃地上行。
病后夏初杂书近况十首
方回（元代）

妙年刚谓世无愁，汗漫猖狂万里游。
梦里讲经天竺国，醉中横里岳阳楼。
散花女已无踪矣，老树精今尚在不。
咋舌噬脐更摇手，颜瓢曾瑟外何求。
潞河东郊同胡生踏青即席赋
胡应麟（明代）

春色三分二已过，空门相逐问维摩。新红破萼盈高树，浅绿回茎上细莎。

雪里袈裟留绝域，风前杖锡度恒河。颓然一饱香厨饭，坦腹绳床话贝多。
冯公岭
翁卷（宋代）

乱峰千叠拂云霓，辐合坑崖立似梯。
曾向括州州里望，众山却是此山低。
已亥杂诗 90
龚自珍（清代）

过百由旬烟水长，释迦老子怨津梁。
声闻闭眼三千劫，悔慕人天大法王。
醉落魄（元夕）
范成大（宋代）

春城胜绝。暮林风舞催花发。垂云卷尽添空阔。吹上新年，美满十分月。

红蕖影下勾丝抹。老来牵强随时节。无人知道心情别。惟有蛾儿，惊见鬓边雪。
雨后十小绝以一雨洗残暑万家生早凉为韵 其三
章甫（宋代）

暄浊气未收，夜雨聊一洗。心清不受尘，眼净岂容眯。
王生馆雨坐
何景明（明代）

独坐王生馆，凄然岁暮心。高城翻落照，空院积寒霖。

雁鹜秋飞尽，蛟龙夜或吟。西山旧松竹，雨雪共萧森。
和范石源咏双莲三首
袁说友（宋代）

天泉池上舞晴晖，一别人家未肯归。
千载却随湘女泣，风前时学凤凰飞。
徐道元庐墓吟
李林芳（清代）

凉风撼树走轻萚，霜枝夜夜啼乌鹊。千秋遗恨几皋鱼，我思古人今不作。

观山徐元人中豪，颓波滚滚能插脚。场室三载苦羁栖，谁与伴者陶公鹤。

哀感地祇上升闻，帝谕观火须洞若。炎官衔旨来墓田，火伞高撑势煜烁。

茅茨散作劫灰飞，元身翼主泪珠落。头额可焦肤可灼，赤子之心铁堪嚼。

帝曰汝孝宜汝嘉，三日即瘳可勿药。精诚耿耿格彼苍，孝根天性岂外铄。

喟余失怙守垩庐，三载视融两腷膊。朔雪压庐顿反风，此事追忆犹如昨。

得毋有主相冥漠，令我对此滋惭怍。葛藟绵绵枝条弱，海上衔石空填雀。

如君元精贯汤镬，坐火不死死亦乐。祇今尚余炮烙瘢，举似刲股旧痕无隔膜。
鳌头塔诗次钟韵
徐兆熊（明代）

海畔何年印石苔，一尊遥向锦城开。悬知九夏冰壶迥，忽讶双凫天上回。

楼敞薰风间玉麈，波衔新月出云台。诗成鳌首应先兆，眼见晴晖迅起雷。
赠王明府
赵嘏（唐代）

五柳逢秋影渐微，陶潜恋酒不知归。

但存物外醉乡在，谁向人间问是非。
感皇恩（寿赵路公八十）
刘镇（宋代）

八十最风流，那谁不喜。况是精神可人意。太公当日，未必荣华如此。儿孙列两行，莱衣戏。

好景良辰，满堂和气。唱个新词管教美。愿同彭祖，尚有八百来岁。十分才一分，那里暨。
卜算子·苕霅水能清
吴潜（宋代）

苕霅水能清，更有人如水。秋水横边簇远山，相对盈盈里。
溪横有鸳鸯，艇子频惊起。何似收归碧玉池。长在阑干底。
送洞元法师归茅山三首
蔡肇（宋代）

崇宁新阁连云起，天篆浮空宝气飞。
帝遣群龙常获守，池潭风雨夜深归。
吾琴所为曹令所坏寓居赋秋风破屋歌
叶颙（元代）

君不见南山叟，一室容身小如斗。闭门僵卧学袁安，雪打风吹懒开口。

又不见牛马走，短布单衣寒露肘。长途汨没笑李斯，咸阳市上牵黄狗。

男儿壮志要似渭川云梦竹，不染尘埃出林麓。又似苍颜劲节松，偃蹇孤高立岩谷。

雪中矫矫舞游龙，霜里涓涓濯寒玉。春和长有拂云青，岁寒岂减昂霄绿。

野人旷荡无所归，居无华屋膳无肉。胸涵胆气欲食牛，世乏才能耻干禄。

高眼不复梦功名，信步何曾限南北。行藏无碍独纵横，动静随缘少拘束。

从来任运合天真，坦率人皆笑粗俗。儒生性僻不入时，身老乾坤忘宠辱。

囊虚买誉百两金，日籴充饥五升粟。顽然空洞腰十围，唯贮文章满斯腹。

谩开电目烛五行，徒援霜毫写千幅。祗闻张奉贱毛生，未见夷吾怜鲍叔。

短琴一弄固有馀，长铗三弹常不足。噫戏安得乐天都盖洛阳城里万丈之白裘，杜陵大庇天下寒士万间之广屋。

尊贤重道贻今羞，大厦宽袍遂吾欲。床头更有酒新熟，绿蚁濡唇斟百斛。

此时不愿万户侯，何心更作九州牧。山中宰相乐馀年，管领丘园慰幽独。

云边吟咏足逍遥，月下壶觞倍清淑。闲铺棋局伴炉薰，满吸湖光饮山渌。

含烟细草叠芳茵，过雨馀花呈绣褥。王侯卿相非我俦，牧圉樵渔是予属。

四时佳景尽来归，泉石烟霞皆素蓄。笑拖长袖醉春风，寄傲轩窗百斯福。
逍遥咏
宋太宗（宋代）

不争多气力，容易可成功。
意马须调伏，如尘幻梦中。
任持从雅淡，乐道定雌雄。
修炼知勤苦，因缘自合同。
寄怀六兄文之
旷敏本（清代）

菰米满江皋，霜雁垂两翼。雁飞自成行，我独苦岑寂。

君寓郴之自，我来湖以北。谫陋不自揣，使院理笔墨。

𣤛忽半载余，深悲驹过隙。剧思风雨夜，对床疑共析。

男儿生世閒，欢聚信难得。高堂垂白亲，各各违颜色。

晚舟泊沙渚，我心倍恻恻。安得湘中鲤，尺素达君侧。
官舍胸有鸂鶒遗二宣二首
苏辙（宋代）

半亩清池藻荇香，一双鸂鶒竞悠扬。
来従碧涧巢安在，飞过重城毋自将。
野鸟似非官舍物，宰君昔是钓鱼郎。
直言愧比奇章老，得县无心更激昂。
清池定谁至，鸂鶒自来驯。
知我无伤意，怜渠解托身。
桥阴栖息稳，岛外往来频。
勿食游鱼子，従交长细鳞。
寄怀古
释希昼（宋代）

见说雕阴僻，人烟半杂羌。
秋深边日短，风劲晓笳长。
树势分孤垒，河流出远荒。
遥知林下客，吟苦夜禅忘。
上余倅生辰唐律十章
唐士耻（宋代）

此事人惟归厚德，那知天意个中明。
君看略扫妖狐窟，唤得倾盆雨自生。
和珍五同年汉上见怀 其一
叶在琦（清代）

倦客心情未耐官，蹉跎弥觉去乡难。十年泥爪如过梦，此度参商最损欢。

在树嘤鸣殊可感，解装食息得都安。雪残新见庭柯绿，怅倚黄昏独自看。
赤乌砖歌
朱紫贵（清代）

铜仙辞汉铅泪垂，爵台瓦作鸳鸯飞。国山囤碑亦伪托，青盖黄鸯竟入洛。

吴宫花草成荒芜，此砖何独全形模。纪年犹是三分国，垒石何如八阵图。

父兮如龙兄如虎，坐拥江东一片土。可怜身披鼲鼠裘，此缺应难鍊石补。

尔不玉碎乃瓦全，表墓聊志延陵阡。作公作卿亦何有，华屋山丘一回首。

呜呼！人生安得如尔寿。
邵武泰宁途间一路海棠
陈普（宋代）

万骑连接出襄国，诸忍撩乱上骊山。
道人不识红妆面，何事扶筇过此山。
紫虚观
方岳（宋代）

小炷炉熏待瀹茶，瓦盆添水养蒲芽。
江南地暖得春早，开尽雪篱无数花。
次韵酬九来
宗渭（清代）

风急树萧萧，思君梦易销。鸟啼黄叶寺，僧语夕阳桥。

得句霜钟度，安禅佛火烧。十年诗律苦，珍重贮山瓢。
偈颂一百二十三首 其七十四
释崇岳（宋代）

今朝九月初一，祝圣升堂已毕。若是达磨儿孙，瞥转云门念七。
舟次吉水逢蔡文庆秀才
李中（五代）

别后音尘断，相逢又共吟。雪霜今日鬓，烟月旧时心。

舣棹夕阳在，听鸿秋色深。一尊开口笑，不必话升沈。
被召不赴
方逢辰（宋代）

万里皇华遣使辀，姓名曾覆御前瓯。
燕台礼重金为屋，严濑风前玉作钩。
丹凤喜从天上落，白驹须向谷中求。
敲门不醒希夷睡，休怪山云着意留。
客谈矩山大资近事近诗及新盯麻云欲浮海以安
陈杰（宋代）

客有云自矩山来，急欲问公起虚左。
能言近履殊快活，更育新篇极精妥。
奚奴添个富锦囊，樊子遣余疏药裹。
田租不及胡椒斛，寿数行多念珠颗。
江涛恼杀浮海翁，野水白鸥閒似我。
寄题赣簿彭南夫读书楼二绝
周必大（宋代）

江山不怕簿书迷，鸾凤何妨枳棘栖。
公退读书消永夜，遥知太乙下青藜。
寄惠州陈史君真卿
五迈（宋代）

千仞罗浮山，蓬莱分左股。
有诏陈太丘，剖符为地主。
皇皇太丘门，德星之所聚。
前光盛胚胎，后来纷众甫。
共惟休斋公，遗教垂邹鲁。
君侯共闻孙，风烈不忝祖。
继以诗书帅，遗爱比召杜。
君亿其英嗣，真清亦如父。
向者位于朝，穹官可拾取，
不能枉尺寻，矧肯效媚妩。
翩然乞一麾，来此开藩府。
此郡旧富饶，广中号乐土。
年来困军须，炎火无冷斧。
邻盗闯其藩，烧痕未全补。
嘘枯待仁风，醒暍仰膏雨。
迎辂两朱幡，驭呼十万户。
朝宣上德意，夕问民疾苦。
为渠作丰年，愁叹变歌舞。
得结数十辈，万物气可吐。
行奏循良功，入布承明武。
走也山林人，本无素宦谱，
妄言宗社事，屡犯君相怒。
缉缉恶樊绳。眈眈畏关虎。
归欤结茆庵，课仆理荒圃。
余子易炎凉，眼前何足数。
君侯谊薄云，寄诗倾肺腑。
题江山烟水图
陈杰（宋代）

叠叠云山过尽，茫茫烟水安归。
还君此画三叹，閒镣江南钓矶。
用洪景之韵送郭子山
强至（宋代）

别筵那得易为情，别酒连连只自倾。
车马纵游怜客兴，江湖幽适负吾生。
盘中异味归南食，箧里新诗记北行。
文史藏身荣路在，未应高迹混柴荆。
次韵答相州张宗益工部
韩琦（宋代）

处暗频惊掷夜光，千金高价恨难偿。蟠桃入口知仙味，钧奏醒难认帝乡。

辩解重围思亹亹，战逢强阵怯堂堂。怀归自是衰疲甚，不为吾刚挫旧肠。
泊白鱮江尘外亭高道士携琴相访
耶律铸（宋代）

引回柔橹款亭皋，宛驻灵槎泛雪涛。尘外水沈薰菡萏，瓮头春绿涨蒲萄。

红螺山色秋尤健，白鱮江声晓更豪。安得投簪招隐士，携琴寒玉从琴高。
九月八日雨中闷坐和荅仇仁父张季野
赵孟頫（元代）

容居破屋苦秋雨，黑潦侵阶灶欲沉。青蕊明朝不堪摘，谁能载酒慰幽心。
送岷山杨道士游庐山
郑獬（宋代）

独鹤志万里，不肯安故林。
排翮下岷山，浩荡穷幽寻。
初来识京师，魏阙郁萧森。
讲书勤万乘，赐服照华簪。
群公作诗赠，却转清淮浔。
振策寄灵隐，采芝宿孤岑。
明月落西湖，澒洞万顷金。
遂断浙江潮，喷薄白日阴。
芙蓉满越国，耶溪秋水深。
欲追二老迹，赤城窈嵚崯。
海月入长啸，山风吹醉襟。
回桡姑孰溪，相逢慰予心。
绿发颀而长，萧洒见球琳。
共飞秋浦帆，飘若云间禽。
舍我入庐阜，烟萝极登临。
瀑布泻天来，飞雪寒涔涔。
手攀青桂枝，侧听白猿吟。
倚石读周易，临流挥素琴。
於此可忘老，身世随浮沉。
若见荆州客，为传金玉音。
次韵答舒教授观余所藏墨
苏轼（宋代）

异时长笑王会稽，野鹜膻腥污刀几。
暮年却得庾安西，自厌家刀题六纸。
二子风流冠当代，顾与儿童争愠喜。
秦王十八已龙飞，嗜好晚将蛇蚓比。
我生百事不挂眼，时人谬说云工此。
世间有癖念谁无，倾身障簏尤堪鄙。
人生当著几两屐，定心肯为微物起。
此墨足支三十年，但恐风霜侵发齿。
非人磨墨墨磨人，瓶应未罄罍先耻。
逝将振衣归故国，数亩荒园自锄理。
作书寄君君莫笑，但觅来禽与青李。
一螺点漆便有余，万灶烧松何处使。
君不见永宁第中扌寿龙麝，列屋闲居清且美。
倒晕连眉秀岭浮，双鸦画鬓香云委。
时闻五斛赐蛾绿，不惜千金求獭髓。
闻君此诗当大笑，寒窗冷砚冰生水。
过靖安镇
汪藻（宋代）

樯竿历历表中流，瞑宿河堤古驿头。天遣山川浑着月，人将榆柳共惊秋。
还杨遂蜀中集
王禹偁（宋代）

上玄茫昧胡为乎，施设吾道生吾徒。
否多泰少是天意，生有述作死不虚。
圣人忧患方演易，贤者穷愁始著书。
尽令富贵陷逸乐，蠢蠢戢戢如鸡猪。
泯然无物作时瑞，谁识凤皇与驺虞。
经史子集灿今古，粉绘帝道张皇谟。
一言可采即不朽，名姓长与日月俱。
乃知天心厚我辈，穷辱不足形悲吁。
夫君擢秀在江左，国小而逼何区区。
科名始得值兵火，金陵坐见成丘墟。
归朝才得一赞善，黜降重为县大夫。
彰明僻远在蜀道，又遇妖贼攻成都。
徒行抱印入陇氐，乞食夷落何崎岖。
归来朝责作主簿，朱衣暗澹鬓毛疏。
昨朝投我蜀中作，铮然一集如琼琚。
杜甫奔窜吟不辍，庾信悲哀情有余。
我逢圣代自多难，谩夸三入承明庐。
近令编缀小畜集，谪官诗什何纷如。
才名官职不两立，真宰折刻分毫铢。
郎官疏远既未贵，县吏礼数不足拘。
相逢且说文章乐，为君酌酒焚枯鱼。
固穷
刘克庄（宋代）

狎邪早不由三阁，崛强今难事五楼。
宁伴伯夷山下饿，岂随徐福海中求。
送王秀才荣受冠带南归
苏葵（明代）

虽受衣冠不被缠，黄花清梦已飘然。山中再见陶弘景，林下曾飘魏仲先。

顾我头颅堪一笑，是谁山水欠前缘。尊前欲问行藏计，也约罗浮七洞天。
楞伽峡
李邦义（明代）

之官千里画船开，峡水滨滨绿似苔。两岸断纹栖石壁，数联瀑布泻瑶堆。

山花有意供迎送，沙鸟无心任去来。愧我十年廊庙上，不知清梦几番回。
冬至
陆游（宋代）

岁月难禁节物催，天涯回首意悲哀。
十年人向三巴老，一夜阳从九地来。
上马出门愁敛版，还家留客强传杯。
探春漫道江梅早，盘里酥花也斗开。
李总干遗诗十四句师于一句之下加颂七句 其四
释印肃（宋代）

塑个泥佛儿，肚里藏深机。聚沙为佛塔，犹尚获菩提。

父见诸子劣，且教令读书。一日成名后，天下总皆知。
隆山院
宋之才（宋代）

危磴盘云杪，惊涛涨晚空。
江山端有待，杖履偶相同。
孤塔苍茫外，千帆杳霭中。
谁知丘壑趣，未缚软尘红。
杂曲歌辞 妾薄命三首
李端（唐代）

自从君弃妾，憔悴不羞人。唯馀坏粉泪，未免映衫匀。
次韵郑复初录事秋夜三首 其一
丁复（元代）

漫漫秋夜长，时虫号四壁。出门天宇高，仰见河汉白。

在世亦有天，胡乃自偪侧。寸心宁中居，万物终我役。

鸡鸣梦茫茫，不知谁舜蹠。
暑中偶怀江上舟行 其四
黄裳（宋代）

横斜林木觇寒流，岛在山前且舣休。自笑自吟无俗友，此生相问有渔舟。
郊庙歌辞。享太庙乐章。雍和
佚名（唐代）

於穆清庙，聿修严祀。四县载陈，三献斯止。

笾豆彻荐，人祇介祉。神维格思，锡祚不已。
游灵岩和韵三首
李壁（宋代）

觚棱木杪梵王宫，路转峰回翠扫空。
胸次净无尘一点，乱云堆里听松风。
神凤操
薛季宣（宋代）

大乐和谐兮，神凤来仪。彼周公之圣兮，余何德以堪之。
颂古九首
释了演（宋代）

临行特地扬家丑，带累傍人满面惭。
霹雳一声云雨散，至今父子未相谙。
次韵子绍送春七绝 其四
周紫芝（宋代）

微生感年衰，谁能惜春尽。政恐厌黄梅，吴杨出蒸菌。
青羊庵
傅山（清代）

芟苍凿翠一庵经，不为瞿昙作客星。既是为山平不得，我来添尔一峰青。
荆门道中
黄公辅（明代）

日夕驱车底事忙，轻烟笼树淡山装。野花开遍斜侵径，阵阵乘风扑袖香。
十二咏 其四 橘亭
李纲（宋代）

雪避繁华叶胜云，野亭秋后露苞新。橘中不减商山乐，留与昂藏四老人。
寒瀑
陈栩（宋代）

玄冥布令雨雪，白瀑倾崖玉作花。
坐爱奔声空谷窅，幽深方觉是仙家。
湘春夜月 别戈顺卿十年，酒筵重见，为谱此声。
姚燮（清代）

记当春，倚楼低掐红箫。惹得荻怨苹愁，堆积上烟潮。

莫为绮年难驻，借匿花沉酒，苦慰无聊。便狎蛾静夜，携莺好日，能几回消。

谁防此见，西风短鬓，都换萧萧。但看垂杨，怜一例、楚娘眉色，青褪难描。

云停月拥，算续欢、还有今宵。且共醉，怕醒来促别，重山迭水，鸿又天遥。
次曾宏父韵 其一
沈与求（宋代）

小雨经旬户不开，隔墙青子满江梅。幽禽叶底如相识，睥睨空庭欲下来。
重修朝宗门楼集句呈王宰
余壹（宋代）

兹城实佳丽，上与浮云齐。
加望川之阴，津途去不迷。
一旦起楼高百尺，城高跨楼满金碧。
朱门峨临九衢，一片彩霞迎晓日。
好奇赏俊实难逢，看此宁避雨与风。
仍夸县尹风骚客，与人一心成大功。
应喜中原正无事，出为苍生作仙吏。
大贤为政即多闻，不独文章推国器。
立驱巘崿压波澜，千古烟霞一望间。
江上晚来堪画处，丹青画出是君山。
况乃烹鲜会嘉客，楼上重重歌吹发。
艳歌一曲酒一杯，华筵有戏呈初彻。
楼中美人夺神仙，轻身起舞红烛前。
须臾宴罢日将夕，断烬遗香袅翠烟。
四座少年君听取，太平时节难身遇。
先生中业不可量，此中岂是久留处。
且饮美酒登高楼，高视乾坤又何愁。
早晚北门下徵诏，佩声归去凤池头。
送容亚石北上
陈吾德（明代）

丈夫尊酒即为别，莫动悲歌罢举杯。独惜乡关疲战斗，谁怜戎马遍蒿莱。

携家直上张融舸，弹剑孤登郭隗台。先到都门栖息好，上林全树待春来。
贺乔丞相 其四
厉寺正（宋代）

相公一身兼，爵德齿俱全。剑履登金殿，山川锡土田。

龟游莲叶露，蚁泛菊花天。白鹭洲边守，重赓绿竹篇。
采桑子
黄庭坚（宋代）

投荒万里无归路，雪点鬓繁。度鬼门关。已拚儿童作楚蛮。

黄云苦竹啼归去，绕荔枝山。蓬户身闲。歌板谁家教小鬟。
山塘步月
安嵥（清代）

塘映青山山映堤，家家灯火旧花溪。澄波皓月千秋在，常使游人径不迷。
酬程忠彦见寄 其四
黄裳（宋代）

儒林小官冷，仆马略胜步。竹素园中游，青眼劳一顾。

孰与欧庐间，閒云自来去。
禅人并化主写真求赞
释正觉（宋代）

口阔鼻隆，神静心空。
雪芦岸稜远，水天秋色同。
夜寒北斗垂金远，月落西山藏玉弓。
真机宛转，幻住圆融。
古佛自然界交露柱，翻手覆手看变通。
在告慧乾慧永二上人过访欧博士范鸿胪同至
黎民表（明代）

雪中扶策望层峦，九陌烟花半已阑。俨雅方袍来入座，萧条华发不胜冠。

空斋作供羞梨栗，禅藻相看得蕙兰。欲说尘心应自笑，衰迟犹叹遇君难。
西江月（送腊茶答王和父）
夏元鼎（宋代）

万汇阳春吐秀，争如雀舌含英。先天一气社前升。啖出昆仑峰先。

要得丁公煅炼，飞成宝屑窗尘。蜜脾神用脱金形。送与仙翁体认。
方池
陆游（宋代）

莫笑方池小，清泉数斛宽。
照花红锦烂，洗研黑蛟蟠。
日取供茶鼎，时来掷钓竿。
秋风过栏角，也解作微澜。
清禅者游方
释智愚（宋代）

金风露浥菊花秋，杞棘当途何处游。
衡岳康庐相撞著，恐伊未是汝同流。
送张司理
吕南公（宋代）

三年频说狱空虚，叹息贤才治有馀。晓踏府尘铃窅眇，夜吟庭月树扶疏。

尚微官职人皆有，已大精神众不如。努力无忘建功业，秃毫他日为君书。
送鲜于大任入成都幕
张栻（宋代）

虏马昔饮江，扁舟忆同骛。
翁方为国谋，客以名义故。
安危匪前料，得失渠异趣。
淮壖渺风雪，王中有程度。
息偃多在床，君车不停驻。
初无作难色，所立讵愆素。
嗟我吴门别，风木岁徂暮。
相逢复湘城，往事忍回顾。
独余后凋心，特立凛不惧。
莫邪虽云利，宁作囊锥露。
善藏要有待，小试随所遇。
终无缺折虞，岂但走狐兔。
吾州得良牧，民力或可裕。
本根赖封殖，强索费调护。
从容试长思，取急无窘步。
作别忽草草，怀抱复谁付。
他时下瞿唐，访我林下屦。
傥於功名余，更讲末后句。
龙华山寺寓居十首
王之望（宋代）

水乡经月雨，潮海暮春天。
芒种嗟无日，来牟失有年。
人多蓬菜色，村或断炊烟。
谁谓山中乐，忧来百虑煎。
大歇和尚赞
释智朋（宋代）

担一字板，丧却生涯。
见聩翁顶门有窃，识秘魔手裹无叉。
霹雳震惊，几蛰龙蛇。
信手方圆，了无痕瑕。
回垂天之云翼，念宝林之故家。
扫狐兔陆梁之区，轻重输经界之际。
俾檮阴永蔚，槁面生霞。
若非铁树生花，安能如是耶。
送沈康学士知常州
刘敞（宋代）

三科妙选汉台臣，君去分符牧远人。富贵须为千骑长，中和好远万家春。

山川阳羡由来胜，谣俗延陵自古淳。曾是倦游羁旅地，送行增羡两朱轮。
路傍草
邹浩（宋代）

洪造初无私，物自生殊异。丛丛路傍草，枝叶一何悴。

行人或陵践，牛羊肆残毁。纵能胜疾风，厥害还遭值。

瞻彼山中兰，孤芳常茂遂。馨香动君子，采撷远而至。

须知得失间，所托惟其地。呜呼儒衣冠，如何不尚志。
宫词 其九十七
赵佶（宋代）

三年禋祀敞圜坛，星斗凝辉玉露寒。郊外燔柴烟欲断，禁街人已待回銮。
绍兴祀岳镇海渎四十三首
佚名（隋代）

神之游兮，洋洋对越。
澹乎容兴，肸乡斯答。
乃奏既俑，八音攸节。
重觞申陈，百礼以洽。
生日吟
邵雍（宋代）

辛亥年，辛丑月，甲子日，甲戌辰。
日辰同甲，年月同辛。
吾于此际，生而为人。
次韵竺元和尚山讴四首 其二
至仁（明代）

千峰梅雨歇，绕舍流泉音。万物各有适，孤云独无心。

时歌少林曲，还共寒山吟。啼鸟忽飞去，落花幽径深。
绛都春（元宵）
京镗（宋代）

升平似旧。正锦里元夕，轻寒时候。十里轮蹄，万户帘帷香风透。火城灯市争辉照。谁撒□、满空星斗。玉箫声里，金莲影下，月明如昼。

知否。良辰美景，□丰岁乐国，从来希有。坐上两贤，白玉为山联翩秀。笙歌一片围红袖。切莫遣、铜壶催漏。杯行且与邦人，共开笑口。
晚凉
宋伯仁（宋代）

两两蝉声送夕阳，竹阴移绿上藤床。
黄昏急雨无多子，喜得今宵梦亦凉。
用前韵呈诸云宗兄兼似梅老二首 其二
沈梧（清代）

虚心本分性贞坚，不炫才华不乞怜。会看老龙吟跃起，云霄直欲与争先。
郑参政第宴集
殷奎（明代）

秩秩宾筵昼日开，校文初罢棘闱来。省臣礼数宽容抗，座主文章老许陪。

碧椀浆寒清骨气，红绫饼耎胶牙腮。醉归鼓腹羞餐素，预拟横堂育俊才。
石桥
姚孳（宋代）

万派铿鞫走电车，跨岩蚴蟉玉虹斜。灵禽飞下传消息，五百瓯心结茗花。
寄钟谟
徐铉（宋代）

看看潘鬓二毛生，昨日林梢又转莺。欲对春风忘世虑，

敢言尊转召时英。假中西阁应无事，筵上南威幸有情。

不得车公终不乐，已教红袖出门迎。
云溪院
洪炎（宋代）

水竹依山住，烟霞并舍分。秋添中夜雨，冷浸一溪云。

满目干戈地，关心鸟兽群。归涂如可问，猛犬莫狺狺。
送葛从化之衡府
李栻（明代）

送客王门去，离心奈尔何。长沙天地阔，前席鬼神多。

草木新兵色，江山旧战窝。畏途固如此，行矣慎风波。
浣溪沙 其一 送余诠卿归雅都
张慎仪（清代）

琐尾流离廿四霜。年年送客在他乡。峨崃山色雨茫茫。

驿柳依依如怨别，垂丝十尺系斜阳。离情更比柳丝长。
按部留小诗命男明复同赋
郭印（宋代）

地涉云安境，山居燕子龛。
帘垂看急溜，盖偃得修楠。
牢落前贤迹，光明古佛庵。
幽禽知客至，一一解玄谈。
辊金丸
杨真人（唐代）

二更里，夫妇会。和婴儿姹女交泰。复宇宙，颠倒任循环，把坎离泰匹配。土牛木马撼山海。随羊运搬载。泼焰都辊入泥丸。教鬼神，须惊骇
婆罗门引·佳人鬓发
王奕（元代）

佳人鬓发，几回涂抹共蝉娟。又何止三千。拟待盈盈宝鉴，多少绮罗筵。恨妖蟆怪事，长夜中天。中河影圆。清泪落尊前。舞罢霓裳初服，肯为人妍。□□□□，算惟有、蕊宫天上仙。缑山鹤，亦欲蹁跹。
寄刘世臣仲美
王庭圭（宋代）

此道陵迟久已亡，后生无复立门墙。遥知二子心如铁，端为卢溪一瓣香。
李士曹厅对雨
钱起（唐代）

春雨暗重城，讼庭深更寂。终朝人吏少，满院烟云集。

湿鸟压花枝，新苔宜砌石。掾曹富文史，清兴对词客。

爱尔蕙兰丛，芳香饱时泽。
团碧亭前两石池新成水藻鲦鱼颇供静玩
邓云霄（明代）

夹镜双池碧，花阴俯玩□。涟漪涵石丈，升斗贷波臣。

濠濮阶前地，江湖世外身。何须七里濑，始可慰沉沦。
和运司园亭 其八 茅庵
丰稷（宋代）

覆以洁白茅，环以琅玕竹。天籁旁鼓笙，月沼对铺玉。

借问清坐翁，此外更何欲。笑指博山炉，香飞柏子绿。
阻水寄友
黎廷瑞（宋代）

绵绵风雨暗西窗，闷拥残编对夜釭。
稚子何知泥污土，良朋共叹陆成江。
负山鳌重应将压，战野龙骄未易降。
此去城东无百步，明当相就一渔艭。
与王弱翁游龙门
范纯仁（宋代）

谁知造化擘巍峨，千古伊流向此过。四面寒松拥香刹，两崖苍此束寒波。

身閒愈觉良朋贵，诗拙翻羞好景多。宜向诸方纵萧散，明朝望洛下长坡。
寿杨崇庆二首 其二
吴泳（宋代）

清露团火旻，素月分白道。三湖足秋色，天以赐贺老。

红蕖正酣酣，翠籊方稍稍。閒情观池鱼，生意玩庭草。

旨酒常在壶，瑶琴弗离抱。灵台傥清明，岂不长寿考。

方朔谩窃桃，安期苦尝枣。愿言西风时，眠食常健好。
前汉门。薛公
周昙（唐代）

黥布称兵孰敢当，薛公三计为斟量。

上中良策知非用，南取长沙是死乡。
循梅道中遣人如江南走笔寄诸季十首 其一
李纲（宋代）

弟有青云志，兄今白发翁。断鸿飞峤北，归鹤自辽东。

鲸海扁舟过，烟岚一笑空。衰颜虽已老，尚有渥丹红。
七月旦
韩淲（宋代）

才鼓南薰又得秋，中林清雨洗还幽。旧交到了终馀味，新话从来不奈愁。

末利洁香花未减，芙蕖酣艳叶方浮。棋盘酒斝从容地，风物满轩能会不。
倪行简由伴读除江陵教授，谭玄之集贤掾除南雄经历。命既下，二公皆死于道，闻之有感
刘鹗（清代）

南风久不竞，天岂薄斯文？宦辙方云远，哀音遽忍闻。

秋空残叶露，夜月断鸿云。苦泪无从洒，题诗独吊君。
与赵五话别
释斯植（宋代）

送君无计路漫漫，玉笛声悲远戍间。
自是行人多有恨，离情吹不到阳关。
天章寺前小楼
周弼（宋代）

客怀依古寺，曲水茂林边。
俯听磵鸣石，静看山出烟。
傍花清晚漱，对竹冷春眠。
深羡溪僧乐，幽居动岁年。
读史 其一
王荫祜（清代）

高文侈美新，何如赤伏符。投阁乃不死，咄咄莽大夫。
【商调】梧叶儿_春日感怀闲
张可久（元代）

春日感怀
闲罗扇，坠锦囊，尘满碧纱窗。燕语鸟衣巷，花开白玉碧，人上紫云娘，月冷妆楼夜香。
早行
鸡声罢，角韵残，落月五更寒。紫塞呼白雁，黄河绕黑山，翠袖上雕鞍，行路比别离更难。
旅思
题新句，感旧游，坐满鸘鸘裘。镜里休文瘦，花边湘水秋，楼上仲宣愁。谁伴我新丰殢酒。
垂虹亭上
三高地，万古愁，行客记曾游。绿树当朱户，青山朝画楼，红袖倚兰舟，借问谁家卖酒？
春日简鉴湖诸友
簪花帽，载酒船，急管间繁弦。席上题罗扇，云间寄锦笺。水畔坠金鞭，不减长安少年。
雪中
乘兴诗人棹，新烹学士茶，风味属谁家？瓦甃悬冰筋，天风起玉沙，海树放银花，愁压拥蓝关去马。
别怀
枕上圆孤梦，灯前赋小诗，泪脸界胭脂。脆管催银字，垂杨绾翠丝，别酒尽金卮，相思病明年那时。
春日书所见
蔷薇径，芍药阑，莺燕语间关。小雨红芳绽，新睛紫陌乾，长日绣窗闲，人立秋千画板。
寿席
晴山翠，明月圆，鹤舞影蹁跹。酒进长生药，花开小洞天，人乐太平杯，八千岁蓬莱地仙。
长沙道中
扁舟兴，淡月痕，薄暮小江村。人入潇湘画，酒倾桑落樽，诗吊汨罗魂，醉卧梅花树根。
山阴道上
云门路，天柱峰，花暗月朦胧。雪冷谁家店？山深何处钟？棹孤篷，兴不尽吟诗信翁。
有所思
人何处？草自春，弦索已生尘。柳线萦离思，荷衣拭泪痕，梅屋锁吟魂，目断吴山暮云。
颂古五十五首
释绍昙（宋代）

南阳家法是人知，刚被丹霞教坏伊。
致使亲生龙凤子，一时翻作鼠黏儿。
西园月夜竹影满堂
朱翌（宋代）

良夜天彻幕，林间月如筛。
解与竹传神，月娥真画师。
东坡元不死，鹤驾相追随。
羽气未扫除，戏笔聊一麾。
调和水墨匀，幻出虬龙枝。
图成不挂壁，掷地容俯窥。
欲进复小却，尚虑鞋底泥。
蓝田溪杂咏二十二首。池上亭
钱起（唐代）

临池构杏梁，待客归烟塘。水上褰帘好，莲开杜若香。
万松岭
郭印（宋代）

高岗立万松，晨夕鸣天风。
法法如是说，应不负山翁。
代人进太皇挽词 其四
徐积（宋代）

玉殿菆宫启，龙輴叩陛初。严兵犹惊夜，列仗已当车。

路指新陵阙，窗留旧简书。移班近东处，风月一帘虚。
齐百户送冰
李时勉（明代）

夏热已难度，况此居樊笼。徽纆削我体，炎暑毒我中。

故人致清冰，高谊谁与同。萧爽逼凉气，顿觉如严冬。

食之肌骨清，烦虑俱消融。不闻鸣琴奏，怡然对春风。

沈思艰危际，感激意无穷。
咏史诗。傅岩
胡曾（唐代）

岩前版筑不求伸，方寸那希据要津。

自是武丁安寝夜，一宵宫里梦贤人。
杂诗九首 其四
王世贞（明代）

客从东方来，车马何偪侧。昔者魏其里，今趋武安宅。

武安高楼魏，皇皇径百尺。欢宴迷暮旦，黄金为上客。

魏其里中人，相与歌恻恻。以此去时路，等彼来时迹。
赠先师胡秋崖之子碧京行
唐璧（明代）

一度相逢一度欢，先师仪范眼中看。融融兰室春风暖，湛湛冰壶夜月寒。

诗酒正邻谭笑乐，江山无奈别离难。殷勤记取归来约，梅玉浮香共倚阑。
寄陕州姚中丞（时分司东都）
刘禹锡（唐代）

八月天气肃，二陵风雨收。旌旗阙下来，云日关东秋。

禹迹想前事，汉台馀故丘。徘徊襟带地，左右帝王州。

留滞悲昔老，恩光荣彻侯。相思望棠树，一寄商声讴。
刘生
胡直（明代）

刘生气若虹，身跨五花骢。西京然诺重，北关姓名雄。

结客三辅外，挥盖万人中。直绕河源地，归来第一功。
诏修两朝国史开局日史院赐筵首相吴公席上有作奉和原韵
林希（宋代）

调元台极贵，颁宴帝恩馀。昔副名山录，今裁史观书。

天心忧作者，国论属谁欤。寂寞怀铅客，容瞻相府车。
过红梅阁
程致道（宋代）

春风如醇酒，著物物不知。
绿树见芳芽，花香引蝶戏。
青门饮（京师送王敏求归乡）
张纲（宋代）

疏柳飘零，暮鸦寒集，都门送客，斜阳影里。野色沈沈，翠微隐隐，遥指故乡云外。聚久交情厚，对西风、争忍分袂。饮散宾朋，画船去也，平芜千里。

因记。小轩无寐。观夜月凭阑，共论深契。绛帐清闲，杏坛优暇，当念宴游同醉。南北烟波远，愿无忘、音书频寄。未知名宦拘人，异日相逢何地。
哭左次魏二首
刘克庄（宋代）

甫痛何郎夭，丘明亦复然。
因思题墓上，不若斗樽前。
剑马为谁得，琴书有女传。
惟应千载下，配食雪堂仙。
五月二十三日怀归二首
方回（元代）

生红一簇海榴枝，惭愧虚翁两鬓丝。
久客湖山何足恋，□□父鬓自相知。
江南江北千钟酒，身后身前万首诗。
连□□霖忽开朗，人生亦有晚晴时。
挽叶潜仲运干二首
刘克庄（宋代）

俱入平蛮幙，同登出岭舟。
交情倾盖尽，世事阖棺休。
客致生刍去，家惟断藁留。
遥知风雨夜，愁绝老参谋。
漫兴和樊山同秦伯未作
曹家达（清代）

饥来驱我未能闲，为避尘嚣转闭关。宫府谁完蔺氏璧，图书珍闭郑家环。

晓寒和月还侵枕，秋梦如云懒著山。莽莽中原看不得，怕留姓氏在人间。
方蒙仲秘书哀诗三首
刘克庄（宋代）

平生最受鲁公知，手简才翁语极悲。
海内奇才都有几，世间瑞物不多时。
君归上界骑麟去，客过新陵下马谁。
笔秃无花衰久矣，可堪拂拭作铭诗。
子瞻赴守湖州 其二
释道潜（宋代）

松门暗朝雨，寂历无行人。隆曦忽穿漏，卉木蔚以新。

阶泉漱石齿，照眼光磷磷。史君美无度，卓荦遗嚣尘。

风标傲竹柏，谈笑凌穹旻。何愧沈冥子，卧霞吞结邻。
梁子正有诗谢牡丹及聚仙花次其韵 其三
洪适（宋代）

玉蕊茸茸映四筵，团栾如集饮中仙。下方簇蝶非俦匹，上比琼花难并缘。
闻六月十五日厅屋以二绝句寄衢 其一
虞俦（宋代）

履道宅图还似否，乐天归计但茫然。人生閒适须闻早，屈指今过本命年。
五岁儿入视遣归不去同宿数夜有感
杨继盛（明代）

良知好向孩提看，天下无如父子亲。我有乾坤大父母，孝情不似尔情真。
书事
何赞（唐代）

果决生涯向路中，西投知己话从容。云遮剑阁三千里，

水隔瞿塘十二峰。阔步文翁坊里月，闲寻杜老宅边松。

到头须卜林泉隐，自愧无能继卧龙。
再寄满子权二首
王令（宋代）

有钱莫买金，多买江东纸。
江东纸白如春云，独君诗华宜相亲。
纸连卷大十牛腹，要尽寄我无寄人。
我将携之东，脚踏海水洗齿唇。
转来清澈饮百斛，转来清饮百斛，
荡涤肠肺无纤尘。尝闻泰山高，
高处天为邻。借如无梯不得上，
亦欲大叫呼天神。铺陈君所诗，
噪口雷鼓震。世多俗耳固莫告，
当冀上帝依稀闻。正声定不感凡类，
舞跃百凤千龙麟。安能学俗儿，
一卷不复呻。天公闻否尚未快，
安得纤翼穿秋旻。
送玉甫兄叔平弟偕绂卿侄应试金陵
翁端恩（清代）

雁影涵秋趁晓风，壮游难得一门同。已欣佳句如灵运，更喜清门有阿戎。

万里江涛归赋笔，六朝山色入诗筒。攀香蟾窟家声旧，会看三株灿月中。
皇祖九章　念祖以砥修也
刘宗周（明代）

惨惨菅屦，可以履霜。累累鸡骨，可以支床。靡爱匪生，靡忧匪死丧。

心之忧矣，沦胥以亡。有怆几筵，祖考皇皇。

皇祖曰咨，咨我孺子。如孑如遗，如惄如饥。藐躬不阅，遑恤我私。

夙兴夜寐，靖共是祇。子慎无疚，无一人贻疵。

皇祖曰咨，咨我孺子。汝杜门以作慝，峻用惂德。譬彼曀阴，当日而蚀。

譬彼飘风，忽自南北。动曰予智，鲜不为僻。

皇祖曰咨，咨我孺子。子心匪石，曾是不可矶。维渊维岳，维德之基。

毋失寻丈，而矜毫釐。毋耘人之田，而忘其饥。

皇祖曰咨，咨我孺子。子有粱肉，不可以扶羸。子有药石，不可以起死灰。

非药石是谬，子方徘徊。取道不远，有觉者谁。先民有言，惟果确是资。

皇祖曰咨，咨我孺子。敬之敬之，克念作圣。不显尔神，及尔视听。

神以知几，几泯神定。于戏不显，立天之命。

皇祖曰咨，咨我孺子。维子有神，俨而密，豫而贞，厥德日新。

神之往矣，何有何存。我闻尔声，不见其人。

皇祖曰咨，咨我孺子。尔心之疚，惟幽惟潜。帝临孔威，及兹毫纤。

载兴载寝，将尔影是监。人知尔一，不知尔百千。

皇祖曰哀哉，肆皇天不禄，降尔荼毒。大命近止，先祀陨殰。

惕用忧惧，黾勉令淑。弗恤其孚，于食有福。孝子慈孙，俾尔弥尔性，如线斯续。
登后峡寨北山
李复（宋代）

薄落山前菊未开，郁孤水畔独登台。
明朝匹马冲霜去，直到鸣沙北始回。
老僧慧因唱尽衣钵欲舍身火化二偈诫之 其二
释怀深（宋代）

好死何如且恶活，随缘随分傍岩隈。直饶野火烧残后，依旧春风吹出来。
过坚上人故院与李端同赋
司空曙（唐代）

旧依支遁宿，曾与戴颙来。今日空林下，唯知见绿苔。
闻仰山禅师往曹溪因赠
张乔（唐代）

曹溪松下路，猿鸟重相亲。四海求玄理，千峰绕定身。

异花天上堕，灵草雪中春。自惜经行处，焚香礼旧真。
西江月（瑞香）
张抡（宋代）

翦就碧云闹叶，刻成紫玉芳心。浅春不怕峭寒侵。暖彻薰笼瑞锦。

花里清芬独步，尊前胜韵难禁。飞香直到玉杯深。消得厌厌痛饮。
灯下书怀二首 其一
方一夔（宋代）

浮生几半百，况复值秋阑。瘦地年年旱，贫家种种难。

儿因废学懒，妻为典衣寒。吾意怜文墨，时时展卷看。
十月二十六日三偈 其二
范成大（宋代）

有个安心法，无时不可行。只将今日事，随分了今生。
四和 其一
刘克庄（宋代）

鲸吸仙人饮兴浓，尤嫌恶客懒迎逢。逆风弱水三万里，梦雨高唐十二峰。

诗派相邀容入社，酒泉虽远愿移封。葑田毕竟胜高仰，犹可躬耕佐大农。
奉和冯允南二首 其一
范镇（宋代）

小马轻舆蜀道难，身披裘褐顶峨冠。已从林下幽人往，犹作朝中旧德看。

渔钓喜欢新得侣，道途瞻顾尚呼官。多惭乡友贻清唱，天外鸾音与凤翰。
南都二首 其一
李维桢（明代）

旧邦偏霸一隅雄，帝命维新自不同。再辟乾坤清朔漠，双悬日不启鸿蒙。

春开苍震青阳后，斗直黄旗紫盖中。率土王臣修职贡，江流万里亦朝东。
钓台
何荆玉（明代）

附凤攀龙俱壮哉，羊裘甘着隐尘埃。烟霞不放声名出，雨露谁将物色来。

九鼎欲教高士重，一丝须系客星回。茫茫今古乾坤里，弗见云台见钓台。
宿清浪望壶头山谩题二首 其一
符锡（明代）

春江落日倚崔嵬，月色犹疑汉将归。万壑风云驰号令，一川鱼鸟避旌微。

晴霄未必今如昨，庙略休论是与非。遥奠壶公一杯酒，千秋南土仗灵威。
诉衷情·中朝金国圣皇明
侯善渊（元代）

中朝金国圣皇明。有庆贺清平。天元运周甲子，正是好修行。归真静，体真清。气神灵。玄门阐化，太上真风，接引群生。
赠东隐小师林复祖
陈著（宋代）

万木彫零独有松，雪霜风里几春冬。须知受变方成物，直上云霄舞翠龙。
过荒村四绝 其一
张家玉（明代）

几日经行白骨堆，萧条穷巷哭声哀。乱离我亦亡家子，总为君王冒死来。
答刘泾书
米芾（宋代）

唐满书奁晋不收，却缘自不信双眸。发狂为报豢龙子，不怕人称米薛刘。
鹧鸪天
赵长卿（宋代）

暇日泛舟，游客有叹居士发白者。未竟，忽见临江倚楼人，因思向来有感作此

绿水澄江得胜游。浪平风软称轻舟。樽前我易伤前事，柳外人谁独倚楼。

空感慨，惜风流。风流赢得谩多愁。愁多著甚销磨得，莫怪安仁鬓早秋。
周令自江夏归郜溪
释永颐（宋代）

芳草萋迷征骑归，且依张负入书帷。
家园懒记间花草，蔬豆重甘旧藿葵。
崔颢能吟有陈迹，祢衡作赋想当时。
才能往往为身累，好读渊明饮酒诗。
世禄堂为绩溪仁里程佐时赋
程敏政（明代）

重对青山起画堂，义兼君父两难忘。槐塘业在清风远，花县人归白昼长。

聚族久题仁作里，传家真守墨为庄。百年肯构还相勉，世牒无惭洛下房。
偈颂六十首
释昙华（宋代）

大道只在目前，要且目前难睹。
欲识大道真体，不离声色言语。
古鉴
梅尧臣（宋代）

古鉴得荒冢，土花全未磨。背菱尖尚在，鼻兽角微讹。

月暗虾䗫蚀，尘昏魍魉过。但令光彩发，表里是山河。
颂古十三首
释德光（宋代）

师之一字见还难，直下应须透祖关。
纵使祖关开正眼，前头更有万重山。
与通上人
释慧空（宋代）

迷时翻手迷为悟，悟处存心悟是迷。迷悟两忘归路尽，皖山深夜老猿啼。
题画四景 其二
王洪（明代）

林樾暑不到，水亭凉气多。白鸥飞复下，随意点苍波。
书幸二首 其一
陆游（宋代）

富贵不可为，祸机发须臾。贫贱不可为，饥寒死路衢。

我亦贫贱者，死期幸少纾。春雨两耕犊，西畴破烟芜。

秋风一钓舟，南浦宿菰蒲。辛勤异退之，亦复有屋庐。

堂北凿明窗，可以陈琴书。文章不传世，自适亦有馀。
哭魏夫人
张夫人（唐代）

香散帘帏寂，尘生翰墨闲。
空传三壶誉，无复内朝班。
白石山
林斗南（宋代）

路迥萦纡行木杪，脚力穷时山更好。
苦吟转觉嘉句悭，远望方知众山小。
登临自昔知几人，留题暗苔新事物。
吁嗟开辟岁时久，名字湮没多无闻。
细观天地无穷极，百岁浮生真一息。
少和灵运纵垂名，俯仰之间亦陈迹。
何如大人能达观，古今等视犹晨昏。
朝菌灵芝皆死尔，彼有修短何足言。
往来盘薄何为者，祗为幽怀未渠舍。
恁阑一览万境空，辙迹何须遍天下。
夜中不寐慨然成咏
张宗瑛（清代）

茫茫沧海叹横流，谁挽狂澜奠九州。天地无情成浩劫，英雄有志任穷愁。

镫光尚耻争魑魅，烟水何心逐鹭鸥。试看中原名士传，羊公舞鹤景升牛。
水竹野十咏·野堂
叶茵（宋代）

风来无市声，景物占深净。
鸥狎堂上翁，时来点天镜。
途经秦始皇墓
许浑（唐代）

龙盘虎踞树层层，势入浮云亦是崩。
一种青山秋草里，路人唯拜汉文陵。
句 其二
释思聪（宋代）

枇杷花发天欲雪，黄雀不飞枝上寒。
宅西有流水墙下构小楼临玩之时颇有幽趣因命歌酒聊以自娱独醉独吟偶题五绝句 其二
白居易（唐代）

水色波文何所似，曲尘罗带一条斜。莫言罗带春无主，自置楼来属白家。
六言 其三
章甫（宋代）

从来钟鼎无梦，是处林泉可家。料事颇知风雨，逢人且说桑麻。
句
卞震（宋代）

老筇搘瘦影，寒木凭吟身。
闻刁景纯侍女疟已
梅尧臣（宋代）

前时君家饮，不见吹笛姬。
君言彼娉婷，病疟久屡治。
隔日作寒彼，经时销膏脂。
医师尤饮食，冷滑滞在脾。
次闻有鬼物，水火阴以施。
乃因道士逐，实得鬼所为。
手洒桃枝汤，足学夏禹驰。
呵叱出门墙，勿复顾呕遗。
今虽病且已，皮骨尚尫羸。
岂暇理旧曲，未能画蛾眉。
当期重相见，风月临前墀。
金銮草制图为韩总兵作
祁顺（明代）

长庚之星光烛天，精气下降生英贤。肝肠锦绣五色鲜，斗酒时露诗百篇。

四明狂客识谪仙，长安相见喜欲颠。吹嘘直上红日边，君臣际会非偶然。

七宝为床玉作筵，金銮殿上朝传宣。翰林供奉宠命专，御手赐食春风前。

酒酣草诏思如泉，淋漓醉墨生云烟。麾斥力士令周旋，冻来呵笔罗婵娟。

当时荣幸畴与肩，岂羡宫烛分金莲。所嗟才行不两全，夜郎远谪还堪怜。

回看紫禁归无缘，清词冷落金花笺。谁将图画人间传，使我怅忆开元年。
奉和经略庞龙图延州南城八咏 其七 缘云轩
司马光（宋代）

逼汉敞高岩，缘云结飞阁。东山草树曛，致足登临乐。
春阴望西溪人家云山梅竹互为掩映
厉鹗（清代）

溪声迤西流，寺桥扼其隘。分馀落麦田，绮秀渺方罫。

行人越阡陌，春望怡我辈。皓皓远梅林，映山青晻暧。

下有渔樵廛，竹树互襟带。炊烟化山云，云起半明晦。

花原色不同，辋口境如在。怅矣怀闲居，悠悠悟天绘。
读邵康节击壤集二十首 其十
薛瑄（明代）

盛时京洛足鹓鸾，翁有无名与往还。剧论直穷天地外，清吟多在水云间。

荣枯任物心无系，消长随时我不关。自得人间无味乐，好诗留与后来看。
乌夜啼·金井梧桐霜叶飞
郭武（明代）

金井梧桐霜叶飞，寒乌哑哑中夜啼。
兰闺少妇停灯宿，梦见征人塞上归。
相思未诉乌惊起，千结柔肠碧窗里。
鹍弦羞涩掩瑶琴，线断红珠泪如洗。
啼哑哑，声不住。
牵辘轳，逐乌去。
耕图二十一首·一耘
楼璹（宋代）

时雨既已降，良苗日怀新。
去草如去恶，务令尽陈根。
泥蟠任犊鼻，膝行生浪纹。
眷惟圣天子，傥亦思鸟耘。
新野道中
袁宗道（明代）

过襄又百里，步步远亲闱。不谙座沙趣，焉知仕路非。

平原江树断，野店楚音稀。终作一丘土，何年此道归。
感中原旧事戏作
陆游（宋代）

蜂儿园裹香尘细，燕子楼中宝瑟斜。
惟有天知太平事，乞倾东海洗胡沙。
斩白蛇剑
许恕（明代）

君不见天人手中三尺冰，乃翁授之赤帝精。白蛇斫断天始惊，川原流血野草腥。

天荒地老泣素灵，炎刘帝业一扫成。归来歌风八极清，吴钩巨阙皆虚名。

流传典午气未平，精光彻天奋如霆。郁攸扇妖武库倾，化为霹雳凌紫冥。

壮士感时涕泪零，剑兮剑兮何由得汝跨海斩长鲸。
遣兴
李流谦（宋代）

楚客近添兰九畹，渭川新长竹千寻。
叵堪多病侵豪气，犹喜长閒契宿心。
满眼图书吾事定，杜门香火佛缘深。
海波倒立风霆峻，未省鱣鲸竟陆沉。
感秋扇五首 其三
张侃（宋代）

班氏休吟团扇句，退之枉赋短檠歌。行藏用舍皆前定，凡物逢时莫要过。
晓霁再用前韵二首
韩元吉（宋代）

窗外幽花无数生，乱红相映不知名。
长条自转风前影，别壑还知雨后声。
闭户苦无佳客语，披书聊慰古人情。
诗成步逐山腰月，相对茅檐夜色清。
凤箫吟·锁离愁
韩缜（宋代）

锁离愁，连绵无际，来时陌上初熏。绣帏人念远，暗垂珠泪，泣送征轮。长亭长在眼，更重重、远水孤云。但望极楼高，尽日目断王孙。
消魂。池塘别后，曾行处、绿妒轻裙。恁时携素手，乱花飞絮里，缓步香茵。朱颜空自改，向年年、芳意长新。遍绿野，嬉游醉眠，莫负青春。
青玉案（入梅用贺方回韵）
史浩（宋代）

银涛渐溢江南路。泛短棹、轻帆去。破块跳珠知几度。竹窗新粉，藕池香碧，应在云深处。

萧萧鹤发虽云暮。曾得神仙悟真句。久视长生亲见语。离愁扫尽，更无慵困，怕甚黄梅雨。
禅人并化主写真求赞
释正觉（宋代）

眼冷眉长，鼻直气快。
彼彼常不轻，门门观自在。
寂光而无中，妙用而无外，
谁怕肉团碍世界。
奉使契丹二十八首其十三神水馆寄子瞻兄四绝
苏辙（宋代）

夜雨从来相对眠，兹行万里隔胡天。
试依北斗看南斗，始觉吴山在目前。
屏迹
陆游（宋代）

昔者航涛江，云山迎我东，击楫誓江神，永托冥冥鸿。
十年桑榆暖，万事马牛风。
迩来愈屏迹，庭户深蒿蓬。
就瓮挹新醅，傍畦撷晚菘。
邻曲或念我，小鲜亦时供。
喟然抚几叹，恨今已龙锺；向使早十年，何媿柴桑翁！
玉茗花二首 其二
谢薖（宋代）

骚人浪说麻源谷，本在风流刺史家。直与瑶林共高彻，可须梅史斗横斜。

芳尊莫待红妆赏，幽艳长令烈士嗟。凭仗边鸾折枝手，应宜展障玉鸦叉。
九日溪偶成
钱熙（宋代）

渔家深处住，鸥鹭泊柴扉。
雨过山迷径，潮来风满衣。
岸幽分远景，波冷漾清晖。
却忆曾游赏，严陵有旧矶。
钱安道席上令歌者道服
苏轼（宋代）

乌府先生铁作肝，霜风卷地不知寒。
犹嫌白发年前少，故点红灯雪里看。
他日卜邻先有约，待君投劾我休官。
如今且作华阳服，醉唱侬家七返丹。
壮游
杜甫（唐代）

往昔十四五，出游翰墨场。
斯文崔魏徒，以我似班扬。
七龄思即壮，开口咏凤凰。
九龄书大字，有作成一囊。
性豪业嗜酒，嫉恶怀刚肠。
脱略小时辈，结交皆老苍。
饮酣视八极，俗物都茫茫。
东下姑苏台，已具浮海航。
到今有遗恨，不得穷扶桑。
王谢风流远，阖庐丘墓荒。
剑池石壁仄，长洲荷芰香。
嵯峨阊门北，清庙映回塘。
每趋吴太伯，抚事泪浪浪。
枕戈忆勾践，渡浙想秦皇。
蒸鱼闻匕首，除道哂要章。
越女天下白，鉴湖五月凉。
剡溪蕴秀异，欲罢不能忘。
归帆拂天姥，中岁贡旧乡。
气劘屈贾垒，目短曹刘墙。
忤下考功第，独辞京尹堂。
放荡齐赵间，裘马颇清狂。
春歌丛台上，冬猎青丘旁。
呼鹰皂枥林，逐兽云雪冈。
射飞曾纵鞚，引臂落鹙鶬。
苏侯据鞍喜，忽如携葛强。
快意八九年，西归到咸阳。
许与必词伯，赏游实贤王。
曳裾置醴地，奏赋入明光。
天子废食召，群公会轩裳。
脱身无所爱，痛饮信行藏。
黑貂不免敝，斑鬓兀称觞。
杜曲晚耆旧，四郊多白杨。
坐深乡党敬，日觉死生忙。
朱门任倾夺，赤族迭罹殃。
国马竭粟豆，官鸡输稻粱。
举隅见烦费，引古惜兴亡。
河朔风尘起，岷山行幸长。
两宫各警跸，万里遥相望。
崆峒杀气黑，少海旌旗黄。
禹功亦命子，涿鹿亲戎行。
翠华拥英岳，螭虎啖豺狼。
爪牙一不中，胡兵更陆梁。
大军载草草，凋瘵满膏肓。
备员窃补衮，忧愤心飞扬。
上感九庙焚，下悯万民疮。
斯时伏青蒲，廷争守御床。
君辱敢爱死，赫怒幸无伤。
圣哲体仁恕，宇县复小康。
哭庙灰烬中，鼻酸朝未央。
小臣议论绝，老病客殊方。
郁郁苦不展，羽翮困低昂。
秋风动哀壑，碧蕙捐微芳。
之推避赏从，渔父濯沧浪。
荣华敌勋业，岁暮有严霜。
吾观鸱夷子，才格出寻常。
群凶逆未定，侧伫英俊翔。
送竹根香炉与人
杨炎正（宋代）

枯槁形骸惟见，彫残鬓发只留须。
平生大节堪为底，今日灰心始见渠。
过妙智院临西涧望海虞诸山得尘字
徐贲（元代）

来问东林社，行吟西涧滨。水痕秋更浅，山色雨如新。

落木无栖鸟，扁舟有去人。欲因寻石室，深愧客衣尘。
重游镇镜山
张天然（清代）

闲倚危拦续盛游，花枝依旧近高楼。云中雁影冲风过，树里人烟隔岸浮。

渺渺荆门千顷碧，遥遥巫峡一天秋。平西废垒今安在，剩有空江水自流。